  Виталий Пронин Ватсэт басьтон понна чиновникъёс удмурт кылъя экзамен пыр потоно луозы на.Кун Кенешысь депутатъёс матэктӥсь сессиязы воштонъёс пыртыны кулэ Удмуртиысь кун кылъёс сярысь законэ.Та сярысь журналистъёслы ивортӥз Национальной политикая, кышкытлыклэсь утиськонъя, регламентъя но Кун Кенешлэсь ужзэ радъянъя ялан ужась комиссилэн кивалтӥсез Энвиль Касимов. Воштонъёс герӟаськемын удмурт кыллэсь данзэ ӝутонэн. Удмуртилэн йырыз А. Соловьев дорын, депутатъёс пӧлын радъяськылэм пӧртэм кенешонъёсын огкылэ вуэмын: ӟуч но удмурт кылъёсын вераськись чиновникъёслы уждунзы борды ватсаса коньдон тыроно. Кӧняез умой-умой тодмо ӧвӧл на. Но таос пӧлы пырыны быгатозы, пе, калыкен ужась чиновникъёс гинэ.- Нациосын ужан политикая министерство эскеронъёс ортчытӥз, элькунысьтымы кӧня процентэз специалистъёс удмурт кылэз тодо, - вераз Энвиль Владимирович. - Шуизы: ог 25 процентэз. Но ваньзы таос калыкен уг ужало, соин ик уждунзы борды ватсаса коньдон тыриськоз ог 5-10 процентэзлы гинэ.Но ватсэт басьтон понна чиновникъёс удмурт кылъя  экзамен пыр потоно луозы на. Тыриськоз соослы гинэ, кин удмурт кылэз ӟеч вала но вераськыны быгатэ.- Малпасько, та закон улонэ пыӵаны кутскоз вуоно арысен,  - ватсаз национальной политика понна кыл кутӥсь комиссилэн кивалтӥсез. - Со азьланьын, оло, паськытгес но луоз ай. Кылсярысь, малы таӵе доплата тыронтэм меда эмъясьёслы? Угось гуртысь удмурт кылын гинэ вераськись песянай-песятайёслы удмурт кылын ик вазиськыса умойгес.Элина Кумачёва Туспуктэм: www.udmgossovet.ru   Теги: КунКенеш удмурткыл  